Από το λιμάνι του Λαυρίου απέπλευσε στις 2:30 περίπου το μεσημέρι το πλοίο «Πήγασος» φορτωμένο αστυνομικές δυνάμεις που θα «επιβάλλουν την τάξη» προκειμένου να προχωρήσει «πάση θυσία» η δημιουργία δομών τόσο στη Χίο όσο και στη Λέσβο, καταγράφει στο ρεπορτάζ της η ιστοσελίδα stonisi.gr. Όπως είχε ήδη γράψει σε χθεσινό ρεπορτάζ 14 διμοιρίες των ΜΑΤ θα δράσουν υπό τις διαταγές των Διοικητή και Υποδιοικητή των ΜΑΤ. Στο πλοίο «Πήγασος» δηλώθηκε με βλάβη και δεν θα πραγματοποιήσει το δρομολόγιο για Λήμνο. Ακολούθως με κάθε μυστικότητα ναυλώθηκε από το υπουργείο Προστασίας του πολίτη και επιβιβάσθηκαν 10 διμοιρίες ΜΑΤ αλλά και αυτοκίνητα αντιμετώπισης διαδηλωτών όπως αύρα ρίψης νερού, περιγράφει η ιστοσελίδα.

Το ΚΚΕ σε ανακοίνωση του καταγγέλλει:

«Η κυβέρνηση, αντί να στείλει πλοία στα νησιά του Αιγαίου για να απεγκλωβίσει τους χιλιάδες πρόσφυγες και μετανάστες, όπως δικαίως διεκδικούν οι νησιώτες, ναυλώνει και στέλνει πλοία γεμάτα ΜΑΤ και “αύρες” για να τα χρησιμοποιήσει εναντίον των νησιωτών! Μυστικά ναύλωσε το πλοίο “Πήγασος”, που απέπλευσε από το Λαύριο, προκειμένου να ενισχύσει τις δυνάμεις καταστολής στα νησιά, για να αντιμετωπίσει με τη βία τον “εχθρό λαό”, που αγωνίζεται για να μη γίνουν τα νησιά του Αιγαίου οι μεγάλες φυλακές προσφύγων και μεταναστών της ΕΕ. Η κυβέρνηση γελιέται αν νομίζει ότι με τα ΜΑΤ, την τρομοκρατία, το ψέμα και τους εκβιασμούς θα επιβάλει τον επικίνδυνο σχεδιασμό της. Απέναντί της δεν θα βρει μόνο τους νησιώτες, αλλά όλο το λαό».

Σε άλλο ρεπορτάζ της η ιστοσελίδα stonisi.gr γράφει ότι «με απορριμματοφόρα κλείνει το λιμάνι της Μυτιλήνης στις 10 το βράδυ της Δευτέρας, προκειμένου να αποτραπεί η απόβαση ΜΑΤ από το πλοίο «Πήγασος».Στις 11:20 δυνάμεις των ΜΑΤ κατέλαβαν τις εισόδους του λιμανιού, όπου μέχρι πρότινος βρίσκονταν τα απορριμματοφόρα του Δήμου Μυτιλήνης. Αναμένεται η απόβαση των 10 διμοιριών από την Αθήνα με το πλοίο «Πήγασος».

Συνεχής είναι η προσέλευση κατοίκων στο λιμάνι της Μυτιλήνης, αντιδρώντας στην αστυνομοκρατία και την «απόβαση» των κατασταλτικών δυνάμεων. «Η κυβέρνηση της ΝΔ, δείχνοντας για άλλη μια φορά το αυταρχικό της πρόσωπο, προσπαθεί να υλοποιήσει τους αυταρχικούς της σχεδιασμούς» σημειώνει το Παλλεσβιακό Εργατοϋπαλληλικό Κέντρο με αφορμή την «απόβαση» των αστυνομικών δυνάμεων. Καλεί «το λαό της Λέσβου, τους εργαζόμενους να ορθώσουν ανάστημα απέναντι στην πολιτική της κυβέρνησης που, στέλνοντας ΜΑΤ και κλούβες για να εντείνει την καταστολή, θεωρεί ότι θα κάμψει την αντίσταση των νησιωτών».

(Επισκέψεις: 1.348 φορές, όπου 1 ημερήσιες)